Mithras Integrált Sugárterápiai Információs Rendszer

Fodor Emese
 V. fizika
Témavezetők: Bagó Zsolt1, Thurzó László1, Bálint Erzsébet2
SZTE ÁOK Onkoterápiás Klinika1, SZTE TTK Optikai és Kvantumelektronikai Tanszék2

A szegedi Onkoterápiás Klinikán 1998-ban helyeztek üzembe egy SKODA gyártmányú Teragam K-O1 gamma sugárzást kibocsátó kobaltágyút, mely a TERAGAM szoftverrel működött. 2003. július 14-e óta egy új verifikációs rendszerrel, a Mithras elnevezésű programmal történik a vezérlése, mely saját tervezésű. A verifikációs program kidolgozásának szükségessége abból adódott, hogy az eredeti gyári rendszerbe minden kezelés megkezdése előtt az asszisztenseknek a beteg összes kezelési adatait ismételten be kellett gépelni a számítógépbe. A hosszas adminisztráció és a feszített munkatempó mellett, a betegekkel való foglalkozásra nagyon kevés idő maradt, pedig ez mint minden gyógyító intézetnél, kiemelkedően fontos szempont kell, hogy legyen. 
Az új rendszer működéséhez szükséges fizikusi feladatok, melyeket elvégeztem. Ezek egyben tartalmazzák a régi rendszer hiányosságait is:1) A korábbi rendszerben a felezési idő miatt a fizikusoknak a kezelési időt két hetente újra át kellett számolni minden beteg minden mezejénél. A Mithras naponta számolja a dózisteljesítményt és minden nap a kezelés elején, önállóan újraszámolja a kezelési időt. 2) Fizikusi segédletet is tartalmaz, mely magába foglalja azt az esetet is, ha egy beteget gyorsítón (SSD=100cm) kezdtek kezelni és cobalton (SSD=80cm) szeretnék folytatni a kezelését vagy fordítva. Azaz ha más a bőrfelszín fókusz távolság, mint a hagyományos 80cm. A megfelelő adatok bevitelével önállóan átszámolja az aktuális mezőméretekre a korábbi paramétereket. 3) Az orvosi munkát segítő BED (biológiai ekvivalens dózis) számolását is lehetővé teszi a program. A kezelés bármely szakában adekvált adatot szolgáltat, a tumorra és minden olyan szervre, amely a mezőben benne van. 4) További segédlet, ha nagy mélységben történik a kezelés, nem elhanyagolható szempont a felszíni dózis ismerete. Ennek kiszámítására is van lehetőség, ami után az orvos eldöntheti, hogy a bőrön fellépő mellékhatás még elfogadható értékű-e vagy más alternatívát kell keresnie, az eredményes terápiához. 5) A programot szintén egyedivé teszi, hogy akár CT felvétel alapján is, matematikai összefüggések felhasználásával bármely irányba megadható a tumor mélysége az eddigi 3 irány helyett. 6) A statisztikák és kutató munkákhoz szükséges adatok kinyeréséhez is segédletek vannak, mellyel szintén több napos munka takarítható meg.